**RODINNÉ PRÁVO**

**Zadania na semináre v týždni od 01.03.2021**

**Téma: Neplatné a neexistentné manželstvo**

1. **Pri zápise manželstva uzavretého cirkevnou formou do matriky bolo zistené, že pri uzatváraní manželstva bol prítomný len jeden svedok. Sobášiaci kňaz k tejto skutočnosti neprihliadol a prijal vyhlásenie snúbencov o vstupe do manželstva.**

* Vzniklo manželstvo?

1. **62 ročný Adam sa zoznámil s 19-ročnou študentkou Evou. Po krátkej, asi 3-mesačnej známosti sa rozhodli uzavrieť manželstvo. Manželstvo uzavreli bez prítomnosti príbuzných. Keď sa Eva rozhodla zoznámiť Adama so svojimi rodičmi a starými rodičmi, je stará mama, keď zbadala Adama dostala infarkt. V nemocnici priznala, že Adam je otcom Evinej matky Márie, ktorý ich opustil po jej narodení. Mária ani Eva ho nikdy nevideli.**

* Posúďte právne následky prípadu. – ide o neplatné manželstvo – manželstvo uzavreté medzi predkami a potomkami, nakoľko Adam je Evin starý otec
* Nie je možná konvalidácia

1. **Manželia Martin a Martina uzavreli manželstvo dňa 13.03.2019. Martina bola v čase uzavretia manželstva maloletá (16 rokov) a tehotná. Dňa 13.06.2019 sa im narodilo dieťa. Od 10.09.2019 prebieha na súde konanie o vyhlásenie manželstva Martina a Martiny za neplatné.**

* Ako súd v tomto konaní rozhodne? Svoje tvrdenie odôvodnite.
* Nastala v tomto prípade konvalidácia manželstva?
* Aké budú právne následky rozhodnutia súdu?

1. **Zuzana si od Jána požičala dňa 12.3.2019 sumu vo výške 100.000,-eur. Následne nebola schopná pôžičku vrátiť a mala záujem o dohodu o splátkach, s čím Ján nesúhlasil a chcel celú sumu späť naraz, tak ako sa dohodli. Ján, ktorý mal na Zuzanu už od strednej školy slabosť, však zároveň navrhol, že mu peniaze nebude musieť vrátiť, ak sa za neho vydá. Zuzana, ktorej naopak Ján nikdy nebol veľmi sympatický najprv nesúhlasila, ale následne po prehodnotení všetkých plusov a mínusov, najmä hrozby, že Ján na ňu podá okrem civilnoprávnej žaloby aj trestné oznámenie za podvod, sa rozhodla s manželstvom súhlasiť. Toto dňa 12.7.2019 pred matričným úradom uzatvorili. Po približne trištvrte roku od uzatvorenia manželstva si Zuzana našla novú známosť, opäť dobre zabezpečeného, Matúša. Ten Zuzane povedal, že jej dlh voči Jánovi vyplatí a chce si ju čo najskôr vziať za manželku, po čom túži aj Zuzana.**

* Poraďte Zuzane ako v danej veci postupovať?
* Aké sú v tomto prípade predpoklady na to, aby súd vyhlásil manželstvo za neplatné?
* Zmenila by sa situácia, ak by mal Ján trvalý pobyt v Martine, Zuzana v Liptovskom Mikuláši a manželstvo by bez ďalšieho uzatvorili v Bratislave?

1. **Snúbenci Juraj a tehotná Klaudia mali dopravnú nehodu, pri ktorej sa Juraj vážne zranil. Rozhodnú sa uzavrieť manželstvo pri prevoze do nemocnice, pretože záchranár im uviedol, že je duchovným renomovanej cirkvi. Juraj a Klaudia súhlasne vyhlásia, že vstupujú do manželstva. Po prevoze do nemocnice Juraj zomrie. Ukázalo sa, že záchranár bol Bahájskeho spoločenstva.**

* Posúďte takto uzatvorené manželstvo a jeho právne následky.

1. **Zuzana, nar. 11.8.2003, a Ján, nar. 11.6.2001, uzavreli manželstvo dňa 11.10.2018. Rok od uzatvorenia manželstva (11.10.2019) začal súd ex offo konanie podľa § 101 CMP (konanie o určenie neplatnosti alebo o určenie neexistencie manželstva). Zuzana bola v čase začatia konania už v 9. mesiaci tehotenstva.**

* Posúďte platnosť uzatvoreného manželstva medzi Zuzanou a Jánom.
* Zmenilo by situáciu, ak sa Zuzana narodila o rok skôr, t.j. 11.8.2002?