**Obsah**

[1. Vymedzenie verejnej správy vo funkčnom poňatí 2](#_Toc68027378)

[2. Vymedzenie verejnej správy v organizačnom poňatí 5](#_Toc68027379)

[3. Právo na dobrú správu 6](#_Toc68027380)

[4. Pojem, predmet a systém správneho práva 7](#_Toc68027381)

[11. Organizácia územnej samosprávy v Slovenskej republike, Európska charta miestnej samosprávy 10](#_Toc68027382)

[23. Petície 12](#_Toc68027383)

1. Vymedzenie verejnej správy vo funkčnom poňatí

Verejnú správu vo funkčnom poňatí môžeme vymedziť ako **súbor úloh**, ktoré sú **prostredníctvom orgánom verejnej správy realizované.** Vo funkčnom (materiálnom) poňatí sa zvýrazňuje činnosť (**dynamický prístup**) verejnej správy. Predstavuje zložitý komplex činností, ktoré musia byť vykonávané organizovane.

Základné úlohy ktoré ma štát zabezpečovať, sú vyjadrené najmä v druhej hlave Ústavy s názvom Základné práva a slobody. Verejná správa je teda súhrnom úloh, ktoré sú zverené štátu na základe Ústavy a iných právnych predpisov.

**Je to právnymi normami regulovaná činnosť štátu, alebo iných nositeľov verejnej moci, ktorí v prospech obyvateľov realizujú spravujúce úlohy primárne zverené štátu.**

Ide o zabezpečovanie vecí, na ktorých má **záujem celá spoločnosť** (obyvatelia štátu). Ide o súhrn úloh, ktoré sú zverené štátu – tie z nich, ktoré majú čisto spravujúci charakter. Pri rozlišovaní, ktoré úlohy patria so verejnej správy, treba vychádzať z pojmu „správa“.

**Verejné služby**

Verejná správa z funkčného hľadiska nezahŕňa len spravujúce činnosti **vo vzťahu k tretím subjektom** (činnosti pôsobiace smerom navonok), ale aj **riadiace a organizátorské činnosti smerom dovnútra**. Ide teda o činnosť riadiacu a organizátorskú.

**Úlohy a ciele** verejnej správy sú veľmi úzko spojené – cieľom verejnej správy je výkon zadaných úloh. Okruh úloh závisí od viacerých faktorov, napríklad politická situácia, presadzovaná ideológia, atď.. Spoločný znak je to, že má ísť o**verejnoprospešné úlohy**.

Pojem verejná správa vo funkčnom poňatí sa niekedy vymedzuje aj ako **verejná služba**, alebo služba verejnosti. Ponímanie verejnej správy ako služby verejnosti nie je nič nové. Takéto rozlišovanie obsahového zamerania verejnej správy sa v štátoch kontinentálnej Európy zachovalo od 70 rokov 19. storočia, kedy sa rozšírilo vo Francúzskej verejnej správe.

**V činnosti verejnej správy možno rozlišovať:**

* Poskytovanie verejných služieb v **užšom zmysle**

Verejná správa poskytuje alebo zabezpečuje poskytovanie **konkrétnych reálnych služieb spravovaným osobám**, čím dochádza k **bezprostrednému uspokojovaniu** určitých potrieb týchto osôb (napr. ide o činnosti v odvetví správy školstva – služby spočívajúce v poskytovaní vzdelávania atď.)

* Poskytovanie verejných služieb v **širšom zmysle**

Ide o služby v oblasti **administratívnych či organizačných výkonov** (napr. rozhodovanie v stavebnom konaní, stavebné povolenie a štátny stavebný dohľad majú v konečnom dôsledku zabezpečiť ochranu bezpečnosti a zdravia osôb).

**Právny základ poskytovania verejných služieb**

Subjektívne právo na poskytnutie verejnej služby môže vzniknúť:

* **priamo zo zákona** – v takomto prípade je užívateľ často nie len oprávnený, ale aj **povinný užívať verejné služby**.
* z **rozhodnutia orgánu verejnej správy** (napr. rozhodnutie o prijatí na štúdium na vysokej škole)
* zo **zmluvy medzi spravujúcim a spravovaným subjektom** – často ide o zmluvu ktorá sa neuzatvára písomne, ba dokonca ani výslovne, ale iba konkludentne, tým, že užívateľ služby o jej poskytnutie prejaví záujem a subjekt alebo orgán, ktorý službu poskytuje mu ju poskytne (napr. kúpa lístka na divadelné predstavenie SND)
* v prípadoch, keď sa verejné služby poskytujú **vopred neurčenému širokému okruhu osôb**, pričom to, ktorým osobám sú v konkrétnom prípade poskytované, sa ustaľuje až v procese ich poskytovania na základe konsenzuálnej báze, právna úprava ich poskytovania sa otázkou subjektívneho práva na poskytnutie takýchto služieb spravidla explicitne nezaoberá.

**Podrobnejšia úprava podmienok poskytovania verejných služieb často býva obsiahnutá v interných normatívnych aktoch** (napr. školský poriadok), ktoré nemajú povahu prameňov práva vo formálnom zmysle. Môžu však byť právne záväzne: tým, že užívateľ prijíma verejnú službu, ktorej užívanie je dobrovoľné, sa konkludentne zaväzuje dodržiavať ich.

**Organizačné aspekty poskytovania verejných služieb**

Verejná správa môže z hľadiska organizačného **zabezpečiť realizáciu služieb**, ktorých poskytovanie je predmetom záujmu verejnosti, trojakým spôsobom:

* Poskytuje ich **priamo štát alebo iná verejnoprávna korporácia** (napr. územný samosprávny celok) prostredníctvom **súčastí svojho organizačného mechanizmu**, najmä prostredníctvom svojich orgánov, prostredníctvom verejných zborov, prostredníctvom iných entít, ktoré tvoria súčasť jeho vnútornej organizačnej štruktúry.
* Štát alebo iná verejnoprávna korporácia **zriadi samostatný subjekt verejnej správy**, ktorý zabezpečuje poskytovanie verejných služieb samostatne.
* Subjekt verejnej správy zabezpečuje poskytovanie služieb verejného záujmu prostredníctvom **fyzických osôb a právnických osôb súkromného práva** 
  + Zrejme najvýznamnejším príkladom zabezpečovania verejných služieb prostredníctvom súkromnoprávnych subjektov sú **zmluvy o službách podľa zákona o cestnej doprave**.
  + Významné sú aj zmluvy upravujúce zber, prepravu, zhodnocovanie alebo zneškodňovanie **komunálnych odpadov** a drobných stavebných odpadov na území obce.
  + V prípadoch, keď služby verejného záujmu uskutočňujú subjekty súkromného sektora, dochádza k **prelínaniu aspektov verejnej správy a podnikania.**

**Verejno-mocenský prvok pri poskytovaní verejných služieb**

Verejná správa ako činnosť sa neobmedzuje len na pôsobenie verejnomocenskými prostriedkami. Verejnomocenské pôsobenie verejnej správy **nie je redukované len na ,,klasické“ či zjavné mocenské prejavy verejnej správy**, ale spája sa v niektorých prípadoch aj s poskytovaním verejných služieb. Pri týchto činnostiach (poskytovaní verejných služieb) ide najmä o:

* Činnosti zamerané na **zabezpečovanie verejných služieb,**
* Činnosti vykonávané **vo verejnom záujme,**
* Činnosti vykonávané subjektom verejnej správy, prostredníctvom osôb, ktoré sú **zamestnancami týchto subjektov**, s využitím materiálno-technického a priestorového vybavenia, ktoré vlastnia subjekty verejnej správy,

Výkon týchto činností je financovaní z prostriedkov **verejných rozpočtov**. Za kľúčovú skutočnosť, ktorá umožňuje tieto činnosti identifikovať ako výkon verejnej správy, možno považovať to, že ide o **činnosti uskutočňované na základe zákona**, ktoré ich **vykonávateľ realizuje ako svoju zákonom ustanovenú povinnosť**.

**Koncepcia sociálneho štátu a poskytovanie verejných služieb**

Etablovanie širokého **katalógu verejných služieb** poskytovaných verejnou správou súvisí aj s presadzovaním sa tendencií vytvárania **sociálneho štátu v Európe**. Koncepcia sociálneho štátu je teda zameraná aj na zabezpečovanie potrieb verejnosti poskytovaním verejných služieb.

**Verejné služby a problematika komunálnej reformy**

V západoeurópskych krajinách došlo v nadväznosti na etablovanie sa širokého spektra sociálnych, zdravotníckych, školských a iných verejných služieb, ktoré boli v rámci decentralizácie a delegácie kompetencií zverené územným samosprávnym celkom do samostatnej pôsobnosti alebo do prenesenej pôsobnosti, k **realizácií komunálnych reforiem**.

Faktor, ktorý viedol k poznaniu potreby realizovať komunálnu reformu, bol **extenzívny rast pôsobnosti obcí** a politická požiadavka, aby v každej obci bola zabezpečená určitá **minimálna kvalitatívna a kvantitatívna úroveň poskytovania verejných služieb.**

Problém vyplývajúci z nepriaznivej sídelnej štruktúry na Slovensku pre ktoré je charakteristická **veľká demografická rozdrobenosť** požiadavku, na aspoň minimálne poskytovanie verejných služieb, malé obce bez zlučovania alebo združovania nemohli naplniť.

2. Vymedzenie verejnej správy v organizačnom poňatí

V organizačnom (formálnom) poňatí verejnú správu predstavuje najmä **štát reprezentovaný vlastnými orgánmi** a **verejnoprávne subjekty** ako predstavitelia a nositelia verejnej moci. Ide o tzv. statický prístup k vymedzeniu pojmu verejná správa, ktorý kladie dôraz na **nositeľov verejnej správy**. Pod organizáciou rozumieme **nenáhodné usporiadanie určitých prvkov**, ktoré je charakterizované špecifickými vzťahmi medzi týmito prvkami. V právnom štáte musí mať organizačná štruktúra verejnej moci **právny základ**. Súhrn administratívnych noriem, ktoré upravujú organizáciu verejnej správy, sa niekedy označuje ako správne právo organizačné.

**Základné prvky organizácie verejnej správy rozdeľujeme:**

* **Osobné zložky** verejného správy predstavujú **ľudia v rôznych sociálnych roliach**. Vo vzťahu k nim organizácia verejnej správy predstavuje inštitucionalizované **rozdelenie oprávnení a povinností** medzi osoby, ktoré tvoria osobný základ verejnej správy. Rozdelenie sa premieta vo vzťahoch **legitimizácie**, **riadenia**, **kontroly**, hodnotenia, zodpovednosti a odmeňovania, ale aj vo vzťahoch kooperácie, koordinácie, iniciatívy vo vzťahoch medzi týmito ľuďmi.
* **Hmotné zložky** verejnej správy môžu byť **nehnuteľnosti**, ale i **hnuteľné veci** potrebné na výkon verejnej správy. Tu možno zaradiť aj **finančné prostriedky** potrebné na výkon verejnej správy.
* **Nehmotné zložky** verejnej správy sú napr. predmety **práv duševného vlastníctva** (napr. softvér), osobnostné práva, informácie...

Osobitosťou organizácie verejnej správy v porovnaní s organizáciou súkromnej správy je, že predstavuje aj **rozdelenie mocenských prostriedkov**. Pokiaľ rozdelenie úloh medzi ľuďmi a inými súčasťami organizácie verejnej správy označujeme ako rozdelenie pôsobnosti, rozdelenie právnych **verejnomocenských prostriedkov** určených na zabezpečenie plnenia týchto úloh možno označiť ako **rozdelenie právomoci**.

* **Pôsobnosť** je okruh spoločenských **vzťahov**, v rámci ktorých je určitá zložka organizačného mechanizmu verejnej moci **činná**, okruh úloh, ktoré plní, okruh otázok, ktoré rieši, a okruh potrieb, ktoré zabezpečuje.

* **Právomoc** je právom ustanovená možnosť a (spravidla) zároveň povinnosť jednostranným mocenským donútením, zabezpečeným prejavom vôle **ovplyvňovať právne postavenie** organizačne nepodriadených osôb.
* **Príslušnosť** je pojmom **procesného práva** a vyjadruje priradenie určitej konkrétnej veci, ktorá je predmetom správneho konania, konkrétnemu nositeľovi rozhodovacieho procesu

**Spravujúce subjekty verejnej správy**

Organizácia verejnej správy zahŕňa **útvary rôznych úrovní**. Tie, ktoré sú na najvyššej úrovni sa označujú ako **spravujúce** subjekty verejnej správy. Väčšina spravujúcich subjektov verejnej správy sú **právnické osoby**. Sú nositeľmi verejnej správy, spravidla nie sú navzájom organizačne previazané, ale sú **oddelené a samostatné** (väčšinou).

* **Základným spravujúcim subjektom verejnej správy je štát.**
* Ďalšími subjektami sú subjekty **územnej a záujmovej samosprávy**, ktoré sú spravidla verejnoprávnymi korporáciami. Spravujúcimi subjektami územnej samosprávy sú **obce** a**samosprávne kraje.** Pri záujmovej samospráve to sú najmä **stavovské organizácie.**
* Relatívne samostatnými správnymi orgánmi sú **verejnoprávne inštitúcie, verejnoprávne ustanovizne, verejné fondy,** alebo ďalšie subjekty verejnej správy.
* Spravujúcimi subjektami sú aj **právnické a fyzické osoby** súkromného práva, ktorým bol zákonom alebo na základe zákona zverený výkon verejnej správy bez toho, aby boli začlenené do iného subjektu verejnej správy. (napr. zdravotné poisťovne, súkromné vysoké školy, členovia stráží)

3. Právo na dobrú správu

Dobrá správa je súčasťou širšieho pojmu „**dobré vládnutie**“, ktorý sa vzťahuje na riadny výkon verejnej moci. Užšie sa teda pojem „dobrá správa“ používa pre **riadny a spravodlivý výkon verejnej správy**.

**Koncepcia dobrej správy**

Koncepciu dobrej správy tvoria základné požiadavky na **kvalitu činnosti spravujúcich subjektov** voči adresátom ich pôsobenia. Predstavuje rámec alebo návod na výkon verejnej správy vo forme princípov či zásad.

**Charta základných práv Európskej únie**

Je významným dokumentom, ktorý zaradil právo na dobrú správu medzi **základné práva občanom Európskej únie**. Zakotvuje právo každého na to, aby boli jeho záležitosti vybavené **nestranne, spravodlivo a v primeranej lehote**. Obsahom práva na dobrú správu je najmä **právo každého**:

* na **vypočutie** pred prijatím opatrenia, ktoré by sa ho mohlo nepriaznivo dotýkať
* na **prístup** ku spisu, ktorý sa ho týka
* povinnosť administratívy **odôvodniť** svoje rozhodnutia
* na **náhradu škody** spôsobenej pri výkone funkcií verejnej správy
* obrátiť sa ja inštitúcie Európskej únie v **jednom z jazykov zmlúv** a dostať odpoveď v rovnakom jazyku

**Európsky kódex dobrej správnej praxe**

Je to dokument, ktorý by mali orgány a inštitúcie Európskej únie, ich administratíva a zamestnanci dodržiavať vo vzťahoch s verejnosťou. Upravuje všeobecné zásady dobrej správnej praxe:

* zásada **zákonnosti** – úradník má dbať na to, aby rozhodnutia mali svoj základ v práve a ich obsah bol v súlade s právom
* zásada **nediskriminácie** – zabezpečovanie dodržiavania rovnakého zaobchádzania
* zásada **proporcionality** – primeranosť opatrení, neobmedzovanie práv občanov neprimerane účelu opatrenia
* **nestrannosť** a **nezávislosť** úradníkov
* zásada **legitímneho očakávania** – dodržiavanie oprávnených a rozumných očakávaní verejnosti súvisiacich s touto činnosťou
* zásada n**ezneužitia právomoci** – na účely, ktoré nemajú základ v práve alebo ktorými sa nesleduje žiaden verejný záujem
* zásada **objektivity**
* zásada **zdvorilosti**
* zásada **ochrany osobných údajov** občana

**Odporúčanie Výboru ministrov Rady Európy o dobrej verejnej správe**

Obsahuje princípy, ktoré majú:

* **hmotnoprávny** charakter
  + princíp zákonnosti, rovnoprávnosti, nestrannosti, proporcionality, právnej istoty, úcty k súkromiu
* **procesnoprávny** charakter
  + týkajúce sa začatia správneho konania, procesných práv osôb, výkonu rozhodnutia, náhrady škody

**Právo na dobrú správu v Slovenskom právnom poriadku**

Vplyv dokumentov. ktoré upravujú právo na dobrú správu, vyplýva z členstva Slovenskej republiky v Rade Európy a v Európskej únii. O princípoch dobrej správy sa vo svojich rozhodnutiach opierajú správne orgány aj súdy. Niektoré princípy dobrej správy boli do správneho poriadku včlenené novelou z roku 2004 ako zásadu správneho konania (zásada materiálnej rovnosti..).

4. Pojem, predmet a systém správneho práva

**Pojem**

Správne právo ako odvetvie platného práva je súčasťou väčšieho celku, ktorý sa nazýva **verejné právo** a spolu so súkromným právom tvorí systém práva SR. Obsah pojmu „správne právo“ sa vyvíjal a stále vyvíja. Do istej miery zodpovedá svojej dobe. Tvorí jedno z **najzložitejších a najdynamickejšie** sa rozvíjajúcich odvetví práva.

V kontinentálnom type (osobitne v rakúskom a neskôr v českom a československom a slovenskom) sa odvíja od pojmu „**verejná správa**“ a „verejná moc“, a odvíja sa aj od **organizačnej štruktúry verejnej správy**, a úloh, ktoré sú jej zverené.

Každý štát má svoje správne právo, jeho postavenie v právnom poriadku štátu je odlišné. Základné ponímania správneho práva:

1. **francúzsky model**
   * typické je oddelenie správy a justície
   * správne právo je budované na verejnoprávnych princípoch, činnosť vo verejnej správe sa poníma ako verejná služba
   * verejnú správu kontrolujú správne súdy a Štátna rada
2. **anglický model**
   * verejná správa zodpovedá za svoju činnosť pred všeob. súdmi a nie je budovaná na verejnoprávnych princípoch
   * často je správne právo ponímané ako súčasť ústavného práva
3. **nemecký model**
   * vychádza z princípov francúzskeho správneho práva, ale nedochádza v ňom k striktnému oddeleniu správy a justície
   * nie je budované výlučne na verejnoprávnych princípoch, ale naopak, v mnohých prípadoch verejná správa v konaní využíva inštitúty súkromného práva

Správne právo je právne odvetvie slovenského právneho poriadku, ktoré upravuje niektoré spoločenské **vzťahy vo verejnej správe**, ako aj časť jej organizačnej štruktúry. Za predpokladu že ide o vzťahy ktoré majú **spravovací charakter** ide o vzťahy ktoré vznikajú medzi spravujúcimi subjektami verejnej správy a fyzickými osobami, medzi spravujúcimi subjektami konajúcimi prostredníctvom orgánov verejnej správy a právnickými osobami, a medzi spravujúcimi subjektami a orgánmi konajúcimi v ich mene.

Na rozdiel od iných odvetví slovenského práva **správne právo nie je obsiahnuté v jednom**, resp. niekoľkých právnych predpisoch. Správne právo je zahrnuté do množstva zákonov, ale najmä **podzákonných predpisov**, v dôsledku čoho hovoríme o tomto právnom odvetví, že je nekodifikované. Jeho nekodifikovateľnosť ovplyvňuje niekoľko činiteľov. Prvým **je početnosť noriem determinovaná početnosťou vzťahov**, ktoré sú predmetom úpravy správneho práva, druhým je **rôznorodosť vzťahov**, ktoré sú upravené správnym právom. Tretím, nemenej závažným, je **dynamika rozvoja** spoločenských vzťahov obsiahnutých v administratívnoprávnych normách, ktorá je u nás navyše umocnená úsilím o dobiehanie ekonomickej i sociálnej úrovne vyspelých krajín EÚ.

**Správne právo je teda:**

* rýchlo sa rozvíjajúce
* ucelené odvetvie slovenského práva
* vnútorne diferencované
* obsiahnuté vo veľkom množstve zákonov a podzákonných predpisov
* odvetvie, ktoré upravuje spoločenské vzťahy v oblasti verejnej správy

**Predmet**

Predmetom správneho práva je [verejná správa](https://sk.wikipedia.org/wiki/Verejn%C3%A1_spr%C3%A1va), ktorej základnými zložkami sú [štátna správa](https://sk.wikipedia.org/wiki/%C5%A0t%C3%A1tna_spr%C3%A1va), územná a záujmová [samospráva](https://sk.wikipedia.org/wiki/Samospr%C3%A1va) a tzv. ostatná verejná správa, ktorú prevažne vykonávajú verejnoprávne [korporácie](https://sk.wikipedia.org/wiki/Korpor%C3%A1cia).

**Systém**

Základné delenie noriem správneho práva podľa obsahu je delenie na **všeobecné** a **osobité**. Podľa toho sa delí aj správne právo na všeobecné a osobité.

**Všeobecná** časť obsahuje tie inštitúty, ktoré platia pre celú verejnú správu. Je základom pre tvorbu, realizáciu a aplikáciu práva. Patrí sem:

* štruktúra a podstata orgánov verejnej správy
* výkon verejnej správy
* podstata administratívnoprávnych noriem
* subjekty správneho práva
* metódy a formy činnosti verejnej správy
* kontrola verejnej správy
* zodpovednosť vo verejnej správe

**Osobitá** časť zahŕňa tie pojmy, ktoré sú charakteristické len pre niektoré odvetvie. Mnoho osobitých inštitútov má napríklad vnútorná správa, policajná správa, správa justície, školstva...

Ďalším možným členením noriem správneho práva je ich delenie podľa toho, či obsahujú práva a povinnosti alebo procesný postup. Podľa toho sa správne právo delí na správne právo **hmotné** a **procesné**.

Správne právo **hmotné** (materiálne správne právo) obsahuje normy upravujúce kompetenciu správnych orgánov, práva a povinnosti fyzických a právnických osôb a ich podmienky a predpoklady ich realizácie.

Správne právo **procesné** (formálne správne právo) je tvorené normami, ktoré upravujú procesné postupy subjektov v súvislosti s aplikáciou hmotnoprávnej normy na konkrétny prípad v oblasti verejnej správy.

5. Pramene správneho práva (kap. 2 p.2)

6. Normy správneho práva (kap. 3 p.2)

7. Administratívnoprávne vzťahy (kap. 4 p.2)

8. Vymedzenie európskeho správneho práva (pojem a základná charakteristika)

9. Organizácia štátnej správy v Slovenskej republike (kap. 2.1 p.3)

10. Správne celky, ich právna regulácia a význam v Slovenskej republike

11. Organizácia územnej samosprávy v Slovenskej republike, Európska charta miestnej samosprávy

Samospráva tvorí popri štátnej správe **druhú najdôležitejšiu vetvu verejnej správy**, je súčasťou verejnej moci. Zabraňuje **sústredeniu moci** v jednom centre a jej zneužitiu. **Podstatou a poslaním samosprávnej korporácie** je samostatne rozhodovať o vlastných otázkach a spravovať si vlastné záležitosti podľa svojich potrieb a zo svojej vôle. Musia len rešpektovať zákony.

Samospráva v oblasti verejnej správy je **verejná správa, ktorá nie je štátnou správou**. Je ale rovnako ako štátna správa vo **verejnom záujme**. Vykonávajú ju subjekty odlišné od štátu, ktoré sú **štátom aprobované**. Je teda vykonávaná spravovanými osobami **v protipóle štátnej byrokratickej správy**. Samospráva má subjektívne právo a povinnosť **vykonávať právom zverenú pôsobnosť.** Tá je dôležitá pre chod štátu, a teda podlieha v určitej miere **dozoru štátu** – existuje možnosť štátu **zasiahnuť** v záujme plnenia samosprávy. To sa nazýva **subsidiárne postavenie štátu** vo veciach verejnej správy voči samospráve.

V oblasti verejnej správy samosprávu vykonávajú **subjekty verejnej správy** ktoré **nie sú orgánmi štátu**, ale sú:

* **neštátnymi právnickými osobami**,
* ktoré sú **zriadené zákonom**,
* a ich samosprávne úlohy **vymedzuje zákon**.

Výnimočne sú subjektami verejnej správy aj osoby, ktorých **podstata nie je celkom jednoznačná**. Sú však zriadené zákonom a zákon vymedzuje ich úlohy vo verejnej správe, a preto sa označujú ako **verejnoprávne inštitúcie.** Ich verejnoprávnosť spočíva predovšetkým v spôsobe ich vzniku.

**Samosprávne osoby** v oblasti **verejnej správy** vznikajú **priamo zákonom**. Existujú aj samosprávne osoby ktoré vznikajú na základe zákona **dobrovoľným združením osôb** – nie sú však nositeľmi samosprávy v oblasti verejnej správy, ale iba PO súkromného práva (občianske združenia). Samosprávu podľa pôsobnosti **delíme na**:

* **územnú**
* **záujmovú**
  + profesijná
    - s povinným členstvom / bez povinného členstva
  + akademická samospráva VŠ

**Základnými prvkami samosprávy sú**:

* činnosť, voči ktorej pôsobí
* podriadené osoby
* existencia vo forme PO verejného práva
* sústava samosprávnych orgánov
* samostatné hospodárenie a rozpočet
* prvky kolegiálneho riadenia
* laické zloženie
* princíp voľby orgánov
* vlastná primárna právna normotvorba
* vlastný výkon verejnej správy

**Európska únia** kladie dôraz na **regionálnu politiku** a **decentralizáciu**. V **Európskej charte miestnej samosprávy** určuje nutnosť **ústavného zakotvenia** miestnej samosprávy a vytvára **zásady** týkajúce sa **povahy,** a rozsahu **pôsobnosti a právomocí** samosprávy. Európsku chartu miestnej samosprávy možno **rozdeliť na**:

* ústavné garancie
* materiálnu definíciu
* organickú definíciu
* štátny dozor
* finančné záruky

12. Záujmová samospráva v Slovenskej republike

13. Všeobecné (teoretické) vymedzenie ostatných vykonávateľov verejnej správy

14. Metódy činnosti verejnej správy – vymedzenie a základné delenie (kap. 1 p.4)

15. Formy činnosti verejnej správy – všeobecná charakteristika (kap 2 p.4)

16. Normatívne správne akty (kap. 2.1 p.4)

17. Individuálne správne akty (kap. 2.2 p.4)

18. Správne dohody (kap. 2.4 p.4)

19. Spoločensko-organizačné opatrenia a materiálno-technické operácie

20. Všeobecné vymedzenie kontroly verejnej správy

21. Vnútorná kontrola štátnej správy, kontrola územnej samosprávy a dozor štátu nad výkonom územnej samosprávy

22. Vonkajšia kontrola verejnej správy (druhy a základné vymedzenie)

23. Petície

Petície, sťažnosti a obdobné podania sú významnými prostriedkami **kontroly verejnej správy**.

Základ právnej úpravy petičného práva je obsiahnutý v **Ústave, čl. 27**, a v **zákone o petičnom práve**.

*Každý má právo sám alebo s inými obracať sa vo veciach verejného záujmu alebo iného spoločného záujmu so žiadosťami, návrhmi a sťažnosťami na orgány verejnej moci, orgány územnej samosprávy, a osoby ktorým zákon zveril právo rozhodovať o právach, právom chránených záujmoch alebo povinnostiach iných osôb.*

**Zákon o petíciách** obsahuje úpravu podávania a prijímania, evidovania, vybavovania, a kontroly vybavovania petícií. Subsidiárne sa môže aplikovať **zákon o sťažnostiach,** ak to osobité zákony nevylučujú.

**Podanie petície nemôže** byť nikomu na ujmu a nikomu nemožno brániť v jej podaní. Nesmie vyzývať k porušovaniu Ústavy, zákonov, právne záväzných aktov Európskej únie a k obmedzovaniu práv. Nemožno nimi tiež zasahovať do nezávislosti súdov.

Je určená povinnosť určenia **osoby na zastupovanie** v styku s orgánom verejnej moci, ktorá dovŕšila 18 rokov. Ak dôjde k vytvoreniu petičného výboru, zástupcu určujú jeho členovia.

**Petícia musí byť:**

* písomná (môže byť aj elektronická),
* označená slovom petícia,
* obsahovať predmet verejného alebo iného spoločného záujmu,
* údaje o tom, kto petíciu podáva (ak ju podáva petičný výbor, uvádzajú sa údaje o každom členovi)

**Každý má právo** vyzývať iné osoby podporiť petíciu, akýmkoľvek spôsobom ktorý neodporuje zákonu. Na výkon petície nie je potrebné povolenie orgánu verejnej moci, nesmie však nastať obmedzenie cestnej premávky, rušenie verejného poriadku, porušenie záujmov ochrany prírody, alebo iné obmedzenie práv a právom chránených záujmov iných osôb.

**Orgán verejnej správy**, ktorému sa petícia doručila je povinný ju prijať. Ak ju nie je príslušný vybaviť, do 10 dní ju postúpi príslušnému orgánu. Spory o príslušnosti petície rozhoduje Úrad vlády SR.

Ak petícia **neobsahuje predpísané náležitosti**, príslušný orgán vyzve zástupcu aby odstránil jej nedostatky do 30 dní od doručenia výzvy.

**Príslušný orgán je** **povinný** petíciu prešetriť tak, aby zistil skutočný stav veci, jeho rozpor alebo súlad s právnymi predpismi alebo verejným záujmom. Výsledok vybavenia doručí písomne do 30 dní od doručenia petície alebo odstránenia jej nedostatkov zástupcovi. Pri prešetrení petície sa primerane postupuje podľa zákona o sťažnostiach.

**Petíciu Európskemu parlamentu** sú oprávnení podávať občania EÚ, osoby s bydliskom v členskom štáte, a aj organizácie a združenia so sídlom v EU.

Musí byť podaná v jednom z úradných jazykov EU, musí sa týkať práv vyplývajúcich z primárneho práva EÚ (zmluvy o založení, ZFEU, ZEU...), písomnou formou, a musí byť podpísaná a podpísaná osoba musí byť náležite identifikovaná.

1. **Aké základné ľudské práva sa realizujú prostredníctvom petícií a kde sú upravené?** 
   * Samotné petičné právo zaručuje **článok 27 Ústavy SR**, oddiel **politické práva** – každý má právo sám alebo s inými obracať sa vo veciach verejného alebo iného spoločného záujmu na štátne orgány a orgány územnej samosprávy so žiadosťami, návrhmi a sťažnosťami.
2. **Prečo je v danom prípade petícia prípustná? Je v danom prípade povinnosť vytvoriť petičný výbor?**
   * Podľa čl. 27 ods. (2) a (3) Ústavy, petíciou nemožno **zasahovať do nezávislosti súdu** a nemožno vyzývať na **porušovanie základných práv a slobôd.**
   * Podľa §3 ods (1) Na zostavenie petície, obstaranie podpisov pod ňu a doručenie petície orgánu verejnej moci **môžu** osoby podávajúce petíciu vytvoriť petičný výbor.
3. **Akými spôsobmi možno vyzývať občanov k podpísaniu petície?**
   * **Každý** má právo akýmkoľvek spôsobom neodporujúcim zákonu vyzývať iné osoby, aby svojim podpisom petíciu podporili.
4. **Aké náležitosti by mala obsahovať petícia?**
   * Petícia musí byť písomná, označená slovom „petícia“ a musí obsahovať predmet verejného alebo iného spoločného záujmu. Každý člen petičného výboru uvedie v petícii meno, priezvisko a adresu pobytu. Zástupca pripojí v petícii k svojmu menu, priezvisku a adrese pobytu aj podpis.
5. **Akým spôsobom ju možno podať?**
   * písomne na adresu Úrad priemyselného vlastníctva SR, Švermova 43, 974 04 Banská Bystrica 4
   * elektronicky (ak je podpísaná zaručeným elektronickým podpisom 2 osoby podávajúcej petíciu) na adresu elektronickej podateľne ÚPV SR na portáli [www.slovensko.sk](http://www.slovensko.sk/)
6. **Môže svoj súhlas s petíciou platne vyjadriť aj osoba mladšia ako 15 rokov?**
   * Petíciu môže zostaviť a obstarať pod ňu podpisy osoba v zásade **akéhokoľvek veku**, ktorá má verejný alebo iný spoločenský záujem – **záleží od obsahu petície a od rozumovej a vôľovej vyspelosti podpisujúceho**. Minimálna veková hranica je stanovená na 16 rokov pre zhromažďovanie podpisov na mieste prístupnom verejnosti. Aby však petícia zostavená maloletými osobami bola platná, musí byť v petičnom výbore **aspoň jedna osoba, ktorá dovŕšila osemnásť rokov**.
7. **Kto je oprávnený na vybavenie danej petície a akými spôsobmi môže byť vybavená?**
   * **Orgán verejnej správy**, ktorému sa petícia doručila, je povinný ju prijať. Ak z jej obsahu vyplýva, že nie je príslušný ju vybaví, postúpi ju **príslušnému orgánu**. Spor o príslušnosť petícií rozhoduje **Úrad vlády SR**. Výsledok vybavenia petície sa písomne oznámi do 30 pracovných dní od doručenia petície alebo od odstránenia jej nedostatkov, ak bola podaná neúplná petícia. Orgán verejnej moci je povinný zverejniť výsledok vybavenia petície na svojom webovom sídle, ak ho má zriadené, a na elektronickej úradnej tabuli do 10 pracovných dní od jej vybavenia.

24. Sťažnosti

25. Všeobecne charakterizujte administratívnoprávnu zodpovednosť ako druh právnej zodpovednosti

26. V teoretickej rovine charakterizujte jednotlivé druhy správnych deliktov a rozdiely medzi nimi

27. Charakterizujte zodpovednosť za výkon verejnej správy v podmienkach Slovenskej republiky (základná charakteristika)

28. Vymožiteľnosť práva vo verejnej správe